În primul trimestru din clasa a XII-a am avut media 1 (unu) la Filosofie. Prima notă de 1 (unu) am primit-o pentru că m-a pufnit râsul, în timp ce răspundeam, în fața clasei, de modul molfăit în care vorbea profesorul. Nu m-am putut abține să nu-l întreb ce a vrut să spună. Nu am făcut-o din răutate, ci pentru că ceea ce spusese (întrebarea la care eu ar fi trebuit să răspund) era pur și simplu neinteligibil. A repetat întrebarea la fel de neinteligibil. În timp ce colegii mei râdeau pe sub bancă sau cu fețele în palme, eu eram la tablă și nu m-am putut ascunde. A doua notă de 1 (unu) am primit-o pe motiv că aș fi copiat. Asta a fost pur și simplu un abuz și, în fața directorului, a fost mărturia mea în fața mărturiei lui. Norocul meu a fost că, totuși, directorul a cerut o evaluare suplimentară, cu o comisie din care a făcut parte și el, din toată materia primului trimestru. În fața evidenței, profesorul a fost obligat să-mi schimbe media (cu ștampilă și cu semnătură de la director peste media inițială). Să nu se creadă că am mania persecuției. În trimestrul al II-lea, același profesor a băgat în corijență mai bine de trei sferturi dintre colegii mei: a dat o lucrare și a pus note din burtă. Când directorul i-a cerut să prezinte lucrările a zis că… le-a pierdut. De pierdut, a pierdut în acel moment el, fiind pus pe liber de conducerea liceului.

Vreți să știți ce a ajuns acel profesoraș? Ei bine, da, nu e nicio mirare: este deputat. Și este deputat din anul 2000 încoace. Îl cheamă Gheorghe Firczak și reprezintă comunitatea… rutenilor. La recensământul din 2002, numărul membrilor acestei comunități a fost de 262. La cel din 2011 apare la categoria ”altele”. La ”soluția” rutean a ajuns însă doar după ce în 1996 și-a încercat norocul cu înființarea la Deva a unei filiale a Partidului Liberal Democrat Maghiar (formațiune ”moșită” de Iliescu să mai rupă din voturile UDMR). Asta după ce omul s-a mai plimbat nițel și pe la FSN și PDSR, să fie traseul complet.

Traseismul nu e este însă singura ”calitate” a d-nului Firczak. Conform unei liste a CNSAS din 2006, el apare pe lista colaboratorilor cu Securitatea (situație pe care a negat-o). Mărturiile foștilor săi colegi pentru România liberă intră în dezacord și cu negarea statutului de colaborator, dar și cu meritele revoluționare pe care și le-a atribuit după 1989.

”Colegii de muncă de la Școala Generală nr. 6 din Petrila (unde a fost profesor de Istorie înainte de 1989 – n.r.) își amintesc că fostul profesor era un tip ciudat, de față cu care lumea ezita să vorbească prea multe. Totuși Firczak susține că nu a fost „turnător”, ci a dat numai declarații referitoare la propria-i persoană.

Conform listei date publicitatii de CNSAS, unul dintre dosarele de rețea primite dupa desecretizare se referă la deputatul de Hunedoara Gheorghe Firczak, care reprezintă în Parlament Uniunea Culturală a Rutenilor. Foștii colegi ai acestuia nu sunt surprinși de apariția sa pe o asemenea listă. „Era o persoană ciudată față de care lumea avea rețineri când vorbea. Era suspect pentru că tot timpul încerca să parvină, prin orice mijloace”, a declarat Aurel Bulz, fost coleg cu actualul deputat.”

România liberă, ediția de Transilvania-Banat, 2006 (vezi aici)

Lista calităților d-nului Firczak nu se încheie însă aici. Conform ANI deputatul ”rutean” se află și în incompatibilitate:

„În calitate de deputat, a încheiat un contract individual de muncă prin care şi-a angajat fiul în funcţia de consilier în cadrul propriului birou parlamentar, încălcând, astfel, dispoziţiile art. 70 şi art. 71 din Legea nr. 161/2003. În baza contractului individual de muncă încheiat, fiul acestuia a obţinut venituri salariale în cuantum total de 62.580 lei”,

Comunicat al Agenţiei Naţionale de Integritate (ANI), octombrie 2015

***

De ce mă opresc asupra acestui personaj acum? Pentru că d-nul Firczak este deputatul care i-a făcut ”penibili” și ”nesimțiți” pe cetățenii care i-au cerut ieri (2 decembrie) să voteze Legea Anti-cianură. Mai mult îi amenință cu ”sancțiuni” pe cei care i-au solicitat asta! (vezi răspunsurile la mesaje mai jos). Credeți că mai e nevoie de comentarii suplimentare?

P.S.: Aveți mai jos și nr. de telefon al d-nului Firczak, dacă doriți să-i transmiteți și voi vreo solicitare (și nimic altceva). Vă recomand însă să consumați mai multă energie pentru a-i convinge pe alți deputați să voteze Legea Anti-cianură (detalii despre campanie și nr. de telefon ale deputaților, aici).

***

UPDATE 2 (3 decembrie): Camera Deputaților a invalidat raportul de respingere a Legii Anti-cianură și a retrimis proiectul de lege la Comisia de Industrii pentru un nou raport.

Mesajul grupului Rosia Montana in UNESCO World Heritage: ”Dragi prieteni ai Roșiei Montane și Certejului, telefoanele și SMS-urile trimise deputaților au dat roade.

Deputații au decis prin vot, în plen, retrimiterea legii anti-cianură la Comisia de Industrii. S-a acordat un termen de 4 săptămâni pentru un nou raport. Este solicitată și o nouă poziție din partea Guvernului Dacian Ciolos.

Avem o lună de zile să determinăm un raport de adoptare în Comisia de Industrii. Mobilizarea continuă! Semnează petiția pe http://facem.de-clic.ro/faracianura”